In nomine summe et individue Trinitatis. Ego Girindus et Letuiz, reminiscentes enormitatem nostrorum peccaminum ultimique juditii diem vehementer pertimescentes, donamus Deo et sanctis ejus apostolis Petro et Paulo, et ad locum Cluniacum, aliquid de nostra hereditate quæ sita est in pago Forense, in villa Fargias, hoc est unum mansum cum omnibus ad se pertinentibus, necnon et servitium quod debet ipse mansus; vocatur autem mansus Beringerii. Facimus autem hanc donationem pro remedio animarum nostrarum, ut idem apostoli nobis sint adjutores et advocati in hora ultimi juditii, quatinus eorum patrocinio protecti mereamur evadere penas inferni et percipere gaudia cælestis regni. Ut autem hæc donatio nostra firma et perpetua consistat, propriis manibus firmavimus, testibusque tradidimus roborandam. S. Girini et uxoris ejus Letuiz, qui fieri firmarique rogaverunt. S. Arrici. S. Umberti. S. Girini.